สรุป กองทุนสำรองเลี้ยงชีพคืออะไร แบบเข้าใจง่าย
คำว่ากองทุนสำรองเลี้ยงชีพ (Provident Fund) บางคนก็อาจจะเข้าใจ แต่บางคนก็อาจจะยังไม่เข้าใจความหมายของมัน จนไม่รู้ว่ามันสำคัญยังไง ซึ่งถ้าเราไม่เข้าใจ อาจส่งผลเสียต่อตัวเราเองในอนาคต เรื่องราวนี้เป็นยังไง ลงทุนแมนจะเล่าให้ฟัง
22 ส.ค. 2561

สรุป กองทุนสำรองเลี้ยงชีพคืออะไร แบบเข้าใจง่าย / โดย ลงทุนแมน
คำว่ากองทุนสำรองเลี้ยงชีพ (Provident Fund)
บางคนก็อาจจะเข้าใจ แต่บางคนก็อาจจะยังไม่เข้าใจความหมายของมัน
จนไม่รู้ว่ามันสำคัญอย่างไร
ซึ่งถ้าเราไม่เข้าใจ อาจส่งผลเสียต่อตัวเราเองในอนาคต
เรื่องราวนี้เป็นอย่างไร ลงทุนแมนจะเล่าให้ฟัง
ก่อนอื่นเราต้องรู้ก่อนว่าบริษัทที่เราทำงานอยู่นั้น มีกองทุนสำรองเลี้ยงชีพ หรือกำลังจะมีในอนาคตหรือไม่ ถ้าใช่ เรื่องนี้เป็นสิ่งที่เราควรจะต้องรู้
แล้วกองทุนสำรองเลี้ยงชีพ คืออะไร..
กองทุนสำรองเลี้ยงชีพเป็น กองทุนที่นายจ้างและลูกจ้าง ร่วมกันจัดตั้งขึ้นมาด้วยความสมัครใจ
โดยเงินของกองทุนมาจากเงินที่ลูกจ้างจ่ายส่วนหนึ่งเรียกว่า เงินสะสม และนายจ้างจ่ายเงินเข้าอีกส่วนหนึ่งเรียกว่า เงินสมทบ
โดยการจ่ายเงินสะสมและเงินสมทบของทั้งลูกค้าและนายจ้างนั้นจะอยู่ในช่วงตั้งแต่ 2 - 15% ของเงินเดือน ซึ่งจะเป็นจำนวนเท่าไรนั้น ขึ้นกับนโยบายของคณะกรรมการกองทุนในบริษัทนั้นๆ ที่เป็นคนกำหนด
เช่น สมมุติว่าเราเงินเดือน 30,000 บาท เราเลือกจ่ายสะสม 5% และนายจ้างสมทบอีก 5% หมายความว่าเมื่อสิ้นเดือนเราจะมีเงินเข้ากองทุนสำรองเลี้ยงชีพของเรา 3,000 บาท โดยแบ่งเป็น ส่วนเราของ 1,500 บาทและของบริษัทอีก 1,500 บาท
กรณีนี้ ถ้ามองในแง่การลงทุนแล้ว กองทุนสำรองเลี้ยงชีพถือว่าเป็นหนึ่งในการลงทุนที่ยอดเยี่ยม เพราะให้ผลตอบแทน 100% แก่เราทุกเดือน
เงินจำนวนนี้ จะมีบริษัทหลักทรัพย์จัดการกองทุนรวม (บลจ.) นำไปลงทุนตามนโยบายที่กำหนดไว้ ซึ่งบางครั้งเราอาจจะเป็นคนเลือกเองหรือบางครั้งบริษัทที่เราทำงานจะเลือกให้เรา
โดย บลจ. อาจจะเน้นลงทุนในกองทุนในตลาดเงิน กองทุนตราสารหนี้ หรือกองทุนที่มีส่วนผสมของหุ้นบ้าง เป็นต้น
ข้อดีอีกด้านของกองทุนสำรองเลี้ยงชีพคือ เราสามารถนำมันไปลดหย่อนภาษีได้อีกด้วย
โดยสามารถนำเงินที่เราสะสมมาลดหย่อนได้ตามจำนวนที่ได้จ่ายไปจริงในปีภาษี แต่ไม่เกิน 500,000 บาท และไม่เกิน 15% ของรายได้
และถ้าเราทำงานจนถึงอายุ 55 ปีขึ้นไป และเป็นสมาชิกกองทุนมาต่อเนื่องไม่น้อยกว่า 5 ปี จะได้รับยกเว้นเงินภาษีที่ได้รับทั้งหมดจากกองทุนเมื่อออกจากงาน ไม่ว่าจะเป็นดอกเบี้ย เงินปันผล หรือกำไรจากการขายหลักทรัพย์
กรณีสมาชิกกองทุนเสียชีวิต เงินจากกองทุนนี้ก็จะตกไปยังผู้รับประโยชน์ที่ได้ถูกระบุชื่อไว้ตอนที่สมาชิกสมัครเข้ากองทุน
นอกจากนี้ เราในฐานะสมาชิกกองทุน จะได้รับใบแจ้งยอดเงินกองทุนสำรองเลี้ยงชีพที่ บลจ. จะจัดส่งให้เราปีละ 2 ครั้งเพื่อติดตามว่าผลการดำเนินงานของกองทุนสำรองเลี้ยงชีพที่นำเงินเราไปลงทุนนั้น มีผลตอบแทนเป็นอย่างไร
สรุปคือ คนที่ลงทุนในกองทุนสำรองเลี้ยงชีพนั้นจะได้แต้มต่อ นอกจากจะได้รับเงินสมทบจากนายจ้างทุกเดือนแล้ว ยังสามารถนำเงินของกองทุนในส่วนที่เราสะสมไปลดหย่อนภาษีได้ และเงินในกองทุนมีโอกาสได้ผลตอบแทนเพิ่มเติมจากการลงทุนอีกด้วย
ปัจจุบัน ทั้งนายจ้างและลูกจ้างจำนวนมาก ได้เล็งเห็นความสำคัญของกองทุนนี้เพิ่มมากขึ้นเรื่อยๆ ทำให้ภาพรวมของอุตสาหกรรมกองทุนสำรองเลี้ยงชีพในประเทศไทยมีแนวโน้มเติบโตขึ้นทุกปี
ปี 2558 มูลค่าทรัพย์สินสุทธิ 883,493 ล้านบาท จำนวนนายจ้าง 15,496 ราย จำนวนสมาชิกในกองทุน 2.78 ล้านคน
ปี 2559 มูลค่าทรัพย์สินสุทธิ 973,273 ล้านบาท จำนวนนายจ้าง 16,441 ราย จำนวนสมาชิกในกองทุน 2.89 ล้านคน
ปี 2560 มูลค่าทรัพย์สินสุทธิ 1,082,619 ล้านบาท จำนวนนายจ้าง 17,546 ราย จำนวนสมาชิกในกองทุน 2.96 ล้านคน
ในขณะที่ ณ สิ้นปี 2560 มีจำนวนบลจ. ที่บริหารกองทุนสำรองเลี้ยงชีพทั้งหมด 16 กองทุน โดยกองทุนที่มีมูลค่าทรัพย์สินสุทธิสุงสุดในการบริหารกองทุนสำรองเลี้ยงชีพ 3 ลำดับแรก คือ
1.บลจ. กสิกรไทย จำกัด มูลค่าทรัพย์สินสุทธิ 173,252 ล้านบาท
2.บลจ. เอ็มเอฟซี จำกัด (มหาชน) มูลค่าทรัพย์สินสุทธิ 155,143 ล้านบาท
3.บลจ. ทิสโก้ จำกัด มูลค่าทรัพย์สินสุทธิ 151,053 ล้านบาท
สำหรับประเทศไทยนั้น ทุกคนรู้ดีว่า เรากำลังจะก้าวเข้าสู่สังคมผู้สูงอายุแบบเต็มตัวในปี 2564
โดยผู้สูงอายุ 60 ปีขึ้นไปจะเกินร้อยละ 20 ของประชากรทั้งหมด
หรือจะมีผู้สูงอายุ 1 คน ต่อประชากร 5 คน
และแน่นอนค่าใช้จ่ายส่วนใหญ่ของผู้สูงอายุ คือ ค่ารักษาพยาบาลที่แนวโน้มเพิ่มขึ้นทุกปี
ลองคิดว่า ถ้าเราไม่มีเงินเก็บออมเพื่ออนาคต จะเกิดอะไรขึ้น
ดังนั้น กองทุนสำรองเลี้ยงชีพนับเป็นเครื่องมือที่ดีในการออมเงิน เพราะเป็นกองทุนที่บังคับให้เราลงทุนอย่างต่อเนื่องระยะยาว ตราบใดที่เรายังเป็นสมาชิกกองทุนและยังทำงานอยู่
เพียงแต่เราต้องยอมเสียสละออมเงินในวันนี้ก่อน
ลองถามตัวเองว่า เราอยากอดทนวันนี้ แล้วสบายวันหน้า
หรืออดทนวันหน้า แล้วสบายวันนี้
เพราะไม่ว่าเราเลือกแบบไหน สุดท้ายคนที่ต้องรับผลของมันก็คือ ตัวเรา นั่นเอง..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-
[9275].